22. schôdza NR SR - 1.deň - A. popoludni
Dátum: 2024-10-22
Poslanec: Dubovický, Richard (PS)
Druh vystúpenia: Vystúpenie v rozprave

60. Dobrý deň, pán predsedajúci, pán minister, vážení kolegovia, vážené kolegyne, pôvodne som nemal v pláne vystúpiť v tomto pléne, ale dostal som žiadosť od zamestnancov úradu práce, sociálnych vecí a rodiny, aby sa ich niekto zastal v tomto pléne a budem konkrétne rozprávať o niektorých veciach, ktoré sa momentálne dejú na ministerstve práce a konkrétne na úradoch práce. Možno, vážení kolegovia zo strany SMER, HLAS a SNS, neviete, ale v súčasnosti prebieha veľká podpisová akcia na úradoch práce, kde zamestnanci žiadajú viac financií, respektíve dofinancovať platy na základe iných, podľa iných ministerstiev. Nemôžem ukázať vizuálnu pomôcku, ale momentálne... (Prerušenie vystúpenia predsedajúcim.) Danko, Andrej, podpredseda NR SR Ale skúste k téme minimálne mzdy. Dobre? Dubovický, Richard, poslanec NR SR Áno, poviem to. Tak k tej téme minimálnej mzde. Problém je ten, že tarifné platy v štátnej správe nie sú naviazané žiadnym automatom či už k minimálnej mzde, alebo k priemernej mzde. A momentálne o to sa snažia, aj sa snaží rokovať s ministerstvom práce aj konfederácia odborových zväzov, ktorá už dlhodobo tvrdí, že platy zamestnancov na úradoch práce sú pod minimálnou mzdou. A myslím si, že už keď tuná rozprávame, že tieto povinnosti budú mať zamestnávatelia v súkromnej sfére, tak mali by sme sa rozprávať o tom a potvrdiť len to, čo povedal kolega Štefan Kišš a kolegyňa Zora Jaurová o tom, že musíme sa baviť o tom, aby sme tieto platy v I. a v II. tarife dali na úroveň, prípadne vytvorili mechanizmus tak, aby, a teraz citujem: „aby zamestnanci úradu práce sa necítili ako pracujúca chudoba." Vy ako viete, pán minister, že použijem teraz tú pomôcku, ktorú vám nemôžem ukázať, respektíve nemôžem to ukázať na kameru, ale potom vám ju dám. Ministerstvo práce, sociálnych vecí a rodiny má najnižšie platy zo všetkých ministerstiev. Má najnižšie platy, rozdiel medzi zamestnancom, ktorý má vyštudovanú vysokú školu, a zamestnancom, ktorý nemá vysokú školu, v deň nástupu je sto eur. To znamená, že zamestnanci úradu práce žiadajú, aby sa zosúladili platové tarify v rámci úradov práce, žiadajú, aby tarifné platy v štátnej správe boli naviazané na automat či už minimálnej, alebo priemernej mzdy. A bolo tu povedané aj kolegyňou, že tie odbory mali by chrániť zamestnancov, ja práve preto apelujem na vás, pán minister, že je dôležité sa pozrieť na vašich vlastných zamestnancov, ktorí, možnože ste to nepočuli, ale momentálne píšu, zbierajú podpisy na otvorený list o tom, aby ste dofinancovali zamestnancov úradu práce. Ja si myslím, že je to dosť veľký problém, keď zamestnanci dostávajú nižšie mzdy ako sú minimálne mzdy. A zásadným problémom je ten, že takisto títo zamestnanci majú svoje rodiny, majú svoje hypotéky, majú deti, okrem toho, že im bude zobratý aj daňový bonus v takej výške, aký dostávali v minulosti, teraz po infláciách a po úprave konsolidačného balíčka prídu o ďalšie desiatky až stovky eur. Takže za mňa len v skratke, chcem vás poprosiť, pán minister, aby ste sa pozreli dovnútra, na vaše ministerstvo, na úrady práce, že koľko tam zarábajú ľudia. Ďakujem.